**TOREK, 7.4.**

**SLJ – GOVORNI NASTOP**

Če bi bili v šoli, bi se nekaj sošolcev opisalo in ostali bi jih dobro poslušali. Vsak govorec bi najprej sam povedal, kako mu je šlo, s čim je bil zadovoljen. Potem bi skupaj določili, kaj je bilo v vsakem opisu dobrega in kaj bi lahko govorec še izboljšal. Na enak način smo določili kriterije za dobro recitacijo pesmice, za dramatizacijo, tudi za lep zapis (roka v zvezku).

Ker danes te možnosti nimamo, sem pripravila primere opisov in ob njih zastavila nekaj vprašanj. Odgovore nanje boš našel pa sam po poslušanju posnetka.

Pošiljam ti link: <https://video.arnes.si/portal/asset.zul?id=U1ScakOSQachHDeXji80Ad0R&jwsource=cl>

Verjamem, da veš, kako se moraš pripraviti za nastop, ki si zasluži sonček. Še malo pokukaj včerajšnja navodila za opis ob risbici v zvezku, pa bo šlo.

Vsak izmed vas se mora predstaviti tudi meni do četrtka. Lahko me pokličeš, kar bo najhitreje in takoj boš izvedel, ali si zaslužil sonček. Lahko pa se tudi posnameš in mi pošlješ posnetek svojega opisa. Starši, hvala za pomoč že v naprej;)

SE SLIŠIMO!

**MAT – RAČUNAM DO 10**

Z velikimi lesenimi dominami smo večkrat računali že v šoli. Danes boš pa zapisoval račune pod domine v DZ3; reši naloge na strani 56.

Za vajo naj ti mamica / očka postavi 10 računov seštevanja in 10 računov odštevanja. Konec naslednjega tedna bom preverjala računanje do 10. Kot pri preverjanju do 5, bom pozorna na to, kako računaš. Hitro ali počasi, s prsti ali brez, z napakami ali pravilno. Le z vajo boš računal odlično!

**ŠPO in SPO – SKRB ZA ZDRAVJE Z REDNO TELESNO VADBO**

Odpri DZ3 in poišči prilogo 3 (Lili z lupo v roki) pred beležkami. Priloga je tabela, v katero boš cel teden označeval s kljukico, kaj si počel dobrega za zdravje.

Prilogo izreži in jo prilepi v zvezek za SPO. Označi že za ponedeljek (za včeraj).

Prva sličica dobi kljukico, če si jedel sadje, katerokoli, ne le jabolko. Druga sličica te opominja na dovolj pitja , najbolje vode. Tretja sličica te pošilja spat ob primerni uri;) Četrta zahteva umivanje zob zjutraj in zvečer, zadnja pa gibanje preko dneva zunaj na zraku.

To nalogo boš izpolnjeval vsak dan sproti do nedelje. Upam, da boš čisto vse predalčke zapolnil s kljukico.

Še nekaj predlogov za redno telesno vadbo preko dneva, ki jo opraviš mimogrede…

-Jutranje pretegovanje ob postelji še pred zajtrkom; odpri si okno za svež zrak. Prebudi domišljijo:

Stopaj po prstih in obiraj jabolka z visokega drevesa. Bodi drevo v vetru. Počepaj in pobiraj nogavice iz košare ter vsako posebej obesi visoko na vrvico. Pa še česa se domisli.

-Pojdi večkrat po stopnicah gor in dol (v hiši, v bloku), morda tudi kaj iskat namesto mame.

-Tekaj okoli hiše ali bloka, dokler ne začutiš, da ti hitreje bije srček. Primi se za zapestje in poišči utrip. Čutiš?

-Zvečer naredi 5 počepov s knjigo na glavi. Pazi, da ne pade.

-Zatakni noge pod kavč in naredi 10 trebušnjakov. Pokrči noge, roke so na ramenih.

-Stoj na desni nogi, levo nogo položi nad desno koleno in štej počasi do 10. Nato stoj na levi nogi, desno nogo položi nad levo koleno in štej počasi do 10. Ti je uspelo, ne da bi stopil na tla ali se nečesa oprijel?

Poleg gibanja tvoje telo potrebuje tudi pravo mero počitka. Ponoči moraš spati 9 – 10 ur. Zato po telovadbi takoj v kopalnico in spat. Pa lahko noč!